REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/110-22

7. septembar 2022. godine

B e o g r a d

Z A P I S N I K

DRUGE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 7. SEPTEMBRA 2022. GODINE

Sednica je počela u 11,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Milica Obradović, Vesna Nedović, Milija Miletić, Dragan Jovanović, Momir Stojilković, Dijana Radović, Dejan Bulatović, Zoran Sandić, Miroslav Aleksić, dr Nenad Mitrović, Sanja Marić, Rade Basta i Milovan Jakovljević.

Sednici su prisustvovali zamenici članova Odbora: Nikola Bokan (zamenik Veroljuba Matića) i Momčilo Vuksanović (zamenik Jelisavete Veljković).

Sednici nije prisustvovao član Odbora: Arpad Fremond, niti njegov zamenik.

Sednici su prisustvovali predstavnici Ministarstva poljoprivrede, šumarstva i vodoprivrede: Željko Radošević, državni sekretar, Nenad Katanić, pomoćnik ministra, Nenad Vujović, pomoćnik ministra, Emina Milakara, direktor Uprave za veterinu, Nataša Milić, direktor Republičke direkcije za vode, Saša Stamatović, direktor Uprave za šume, Branko Lakić, direktor Uprave za poljoprivredno zemljište, Nebojša Milosavljević, direktor Uprave za zaštitu bilja, Marko Kesić, direktor Uprave za agrarna plaćanja.

Pre početka rasprave o tačkama dnevnog reda, usvojen je zapisnik prve sednice Odbora, koja su održana 1. septembra 2022. godine, u tekstu u kome je i predložen.

Odbor je jednoglasno ( 16 za ) usvojio sledeći

D n e v n i r e d

1. Razmatranje Informacije o radu Ministarstva poljoprivrede, šumarstva i vodoprivrede za drugi kvartal 2022. godine (broj 02-630/22-1 od 25. avgusta 2022. godine).

Prva tačka dnevnog reda - Razmatranje Informacije o radu Ministarstva poljoprivrede, šumarstva i vodoprivrede za drugi kvartal 2022. godine

Na početku sednice prisutnima se obratio Željko Radošević, državni sekretar u Ministarstvu, koji je pozdravio sve prisutne i poželeo im uspešan rad u predstojećem sazivu, a zatim je dao reč predstavnicima ministarstva koji će odgovarati na pitanja koja se odnose na Informaciju.

Emina Milakara, direktor Uprave za veterinu, je rekla da je naša zemlja izašla iz vakcinacija (nodularni dermatitis, plavi jezik, klasična kuga svinja), osim za živinu, a to se nadomešta našim veterinarima, aktivnim i pasivnim nadzorom na afričku kugu svinja. Zatim, biosigurnosni upitnik je pripremljen za naše veterinare koji će obilaziti sva domaćinstva i upitnik će se raditi kroz određenu bazu. Takođe, popis svinja će se obavljati dva puta godišnje. Naša zemlja se dobro bori sa afričkom kugom svinja koja je prisutna kod nas od 2019. godine. Ni jedna laboratorija ne ispituje GMO u mesu, već se ispitivanje radi u proizvodima od mesa na sojin protein. Saopštila je da se 15. septembra očekuje inspekcija EK za izvoz jaja na evropsko tržište i izvoz živinskog mesa. Zatim, naša zemlja je dobila zanemarljiv status na bolest ludih krava. Što se tiče uvoza svinjskog mesa, u rešenjima o uslovima uvoza, veterinarsko-sanitarnim uslovima, stoji da se ne uvozi meso starije od šest meseci od momenta zamrzavanja, dok je rok upotrebe 12 meseci za zamrznuto meso.

Branko Lakić, direktor Uprave za poljoprivredno zemljište, je rekao da se postupci komasacije ne odvijaju dinamikom kojom bismo mi želeli, 2021. godine je potrošeno samo 52% sredstava odvojenih za komasaciju, a 2020. godine samo 35% sredstava je potrošeno za tu namenu. Urađen je potpuno nov Zakon o komasaciji u saradnji sa Republičkim geodetskim zavodom. Sam postupak licitacije državnog poljoprivrednog zemljišta je potpuno digitalizovan. Analogni proces više ne postoji i lokalne samouprave više ne sprovode postupak javnog nadmetanja na način kako je to rađeno ranije. Upravljanje državnim zemljištem je u prethodnom mandatu Vlade potpuno digitalizovano, i to na način da je obezbeđena maksimalna transparentnost ovog postupka, tako što svaki građanin može na sajtu Uprave za poljoprivredno zemljište, na posebnom geoportalu da dobije informaciju o svakoj pojedinačnoj parceli u državnoj svojini. Takođe, može se videti status svake parcele u državnom vlasništvu. Formalno pravno, stranac ne može da bude vlasnik poljoprivrednog zemljišta, dok je izmenama Zakona o poljoprivrednom zemljištu, državljanima EU omogućeno da pod određenim, strogim uslovima, postanu vlasnici zemljišta.

Nebojša Milosavljević, direktor Uprave za zaštitu bilja je istakao da je EU 2019. godine donela novu regulativu iz oblasti zdravlja bilja i koja je podigla standarde i uslove uvoza sadnog materijala, ali i drugog bilja u EU. Zabranjen je uvoz za određene biljne vrste trećim zemljama, odnosno van EU. Među prve tri zemlje smo aplicirali za uvoz sadnog materijala jabučastog voća. Takođe, odbranjen je dosije koji je dostavljen u EU za lesku, a u procesu je odobravanje dosijea za koštičavo voće. Šumarski fakultet je preuzeo da radi dosije za ukrasno bilje. Zatim, izvoz u Rusku Federaciju po pitanju voćarske proizvodnje ide sasvim dobro.

Marko Kesić, direktor Uprave za agrarna plaćanja, je rekao da su isplaćeni svi administrativno uredni zahtevi za direktne podsticaje za 2021. godinu. Po njegovim rečima, mogu biti otvoreni samo oni zahtevi koji nisu uredni. Što se tiče mera ruralnog razvoja, tu postoje zahtevi koji treba da se obrade. Premije za mleko se uredno isplaćuju kvartal za kvartal. Trenutno smo na 85% realizacije budžeta vezano za ruralne mere. Uprava očekuje da bude efikasnija uvođenjem e-agrara od sledeće godine. E-agrar će digitalizovati tri najveće mere - tov, genetiku i podsticaje po hektaru, što obuhvata 90% zahteva.

Nataša Milić, direktor Republičke direkcije za vode, je rekla da je Abu Dabi fond osnovan 2014. godine, dok je njegova realizacija počela 2016. godine, a rok završetka projekta je planiran za kraj 2025. godine. Po njenim rečima, do sada je završeno 11 projekata, 18 je u toku, dok će još dva projekta biti ugovorena do kraja ove godine. Do kraja 2025. godine planirano je da navodnjavamo novih 100.000 hektara , Biće obezbeđene dovoljne količine kvalitetne vode za navodnjavanje poljoprivrednih poršina.

Nenad Katanić, pomoćnik ministra, je istakao da je opredeljenje svih prethodnih ministara da sve mere koje su definisane Zakonom o podsticajima budu u opticaju svake godine, što je inače teško sa budžetom sa kojim raspolažemo. Ministarstvo pokušava da se izađe u susret svim zainteresovanim poljoprivrednicima koji se prijave, tako da se često obaveze prenose i na sledeću godinu. Takođe, formirana je radna grupa za PIO i zdravstveno osiguranje poljoprivrednika i radna grupa koja će se baviti temom profesionalnog poljoprivrednika.

Na kraju sednice, Željko Radošević, državni sekretar, je rekao da iako Vlada tri godine radi u otežanim uslovima izazvanim pandemijom, naša zemlja će imati dovoljno hrane. Takođe, ukazao je na zloupotrebe korišćenja agrokartice kojom je omogućena povlašćena cena goriva za poljoprivrednike. Trenutna kriza sa mlekom je kratkoročna i biće brzo rešena, kao što je rešen i problem sa šećerom pre mesec dana.

U diskusiji su učestvovali i postavljali pitanja predstavnicima ministarstva: Marijan Rističević, Milija Miletić, Miroslav Aleksić, Milovan Jakovljević, Dejan Bulatović, Dragan Jovanović, Zoran Sandić, dr Nenad Mitrović i Sanja Marić.

Odbor je većinom glasova (11 za, 3 uzdržana, 2 nije glasalo), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za drugi kvartal 2022. godine i odlučio da je prihvati.

Pošto drugih pitanja i predloga nije bilo, sednica je zaključena u 14,15 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević